O‘zXDP “Milliy tiklanish” ustidan prokuraturaga shikoyat qildi

“Milliy tiklanish” demokratik partiyasi rasmiy nashri “Milliy tiklanish” gazetasining 2019-yil 1-noyabrdagi 39-40 (1038)-soni 10-sahifasida “O‘zXDP a’zosi Maqsuda Vorisovaning Rossiya kommunistlar partiyasi yetakchisi Gennadiy Zyuganovga qanday ‘qarindosh’ligi bor?” mazmunida yasama suratli anons chop etgan.

Xabar berilishicha, O‘zbekiston xalq demokratik partiyasining Markaziy Kengashi Maqsuda Vorisovaning sha’ni va qadr-qimmatini qonunchilikka muvofiq himoya qilishni so‘rab, tegishli tartibda Yunusobod tuman prokuraturasiga murojaat yo‘llagan.
Qayd etilishicha, “Milliy tiklanish” partiyasi markaziy apparati rahbar xodimlari ushbu partiya milliy qadriyat va an’analarni yuksak darajada qadrlashi va himoya qilishi haqida ko‘p gapiradi. Partiyaning dasturiy hujjatlarida bu yo‘nalishda qator g‘oya va takliflar, shiorlar ilgari surib kelinadi.
“Shunga qaramay, ‘Milliy tiklanish’ partiyasi o‘z g‘oyalariga qarshi ravishda, xalqimiz yuksak darajada qadrlaydigan ayol, ona sha’nini pisand qilmayotgani bizda taassuf uyg‘otadi”, — deyiladi O‘zbekiston XDP Markaziy Kengashi bayonotida.